Arbejdet har gennem længere tid påvirket trafikken, men fredag den 23. september er der atter fri bane for bilister og trafikanter på Vesterbro.

Det store arbejde med at udskifte den gamle bro, som fører Vesterbro over jernbanen, er nu færdigt. Det oplyser By og Land i Aalborg Kommune i en pressemeddelelse. - Et projekt, der har været på tegnebrættet i adskillige år, er nu endelig kommet i mål, og samtidig vi kan konstatere, at trafikafviklingen er gået over al forventning i selve anlægsfasen, siger rådmand i By og Land, Jan Nymark Thaysen (V). Mens vejarbejdet har stået på, har der været færre farbare spor på Vesterbro, og derudover har krydset ved Prinsensgade og Hasserisgade i Aalborg været lukket. Trods dét har vejarbejdet påvirket trafikken mindre end ventet, lyder det. - Trafikken på Vesterbro har faktisk gledet så godt under vejarbejdet, at vi nu vil teste nye løsninger, der kan forbedre fremkommeligheden på den travle trafikåre, fortæller rådmanden. Alt er ikke helt tilbage ved normalen Når de sidste hegn og skilte forsvinder fra Vesterbro på fredag, er det derfor ikke alt, der åbner op for bilisterne i første omgang. Når vejarbejdet på Vesterbro afsluttes, åbner Prinsensgade, men Hasserisgade vil i en forsøgsperiode kun åbne op for busser, cyklister og gående. - Under vejarbejdet har mange bilister oplevet et bedre flow på Vesterbro som følge af, at Hasserisgade og Prinsensgade har været lukket mod Vesterbro. Nu vil vi undersøge, om det forbedrede flow kan opretholdes, når Hasserisgade forbliver lukket for biltrafik. Samtidig forventer vi, at det skaber bedre fremkommelighed for de busser, der kører via Hasserisgade, og at trafiksikkerheden for cyklister i krydset øges, siger Jan Nymark Thaysen. Forsøget strækker sig over et halvt år, hvor Aalborg Kommune vil lave nogle mindre tiltag og justeringer for at finde frem til den mest optimale løsning for trafikafviklingen på Vesterbro. Arbejdet på Vesterbro blev påbegyndt den 26. marts og har taget godt og vel et halvt år.